Im Novämber 2008 het dr Wulff in dr Talkshow "Studio Friedman" hochi Managerghälter verdeitigt mit dr Wort "Ich finde, wenn jemand zehntausend Jobs sichert und Millionen an Steuern zahlt, gegen den darf man keine Pogromstimmung verbreiten".[4] Wel dr Wulff si au uf Noofroge vum Moderator vu dr Talkshow nit dischtanziert het vu syyre Wortwahl, isch em vum Zäntralrot vu dr Jude z Dytschland vorgworfe wore, är heb e "Brandstifter-Red" ghalte. Dr Zäntralrot het em Wulff vorghalte, är heb kei Gschichtsbewusstsyy un het em dr Ruckdritt noogleit.[5][6][7]